Papersnake/gushiwen huggingface dataset:
穷年守岁五首 其五
郑潜（明代）

穷年坐未尽，新岁行相迎。曙光接海色，微雨兼飞霙。

振衣趋幕府，矫首瞻祌京。缥缈鹓鹭班，中有韦布行。

吾生胡独难，奔走事远征。五见海峤春，万邦怀圣明。

举酒寿天地，当饮不尽觥。
老境
陆游（宋代）

今日霜殊重，衰翁老可怜。
朝晡两炊火，覆藉一床毡。
人客容称疾，儿童不搅眠。
云开见残日，更爱小窗妍。
壬寅生日别赋
方回（元代）

南踰梅岭北冰天，跋涉艰危□□怜。颇赖青州从事力，□过绛县老人年。

稍同气臭能□□，□□□□□□□。□□八旬苦多病，且须烂醉海榴前。
洛桥送别
储光羲（唐代）

河桥送客舟，河水正安流。远见轻桡动，遥怜故国游。

海禽逢早雁，江月值新秋。一听南津曲，分明散别愁。
文选楼
李廌（宋代）

申辕应楚聘，邹枚适梁苑。
藩侯喜宾客，贤贤易鹰犬。
黄绮游汉堥，羽翼矰缴远。
秦府十八公，攀附名益显。
昭明众才子，文囿俾搜选。
高斋切浮云，雉堞俯晴巘。
尚应媿河间，笔削非大典。
高光堡道中
张商英（宋代）

故碾迎朝日，高光眩晚霞。峰峦成地势，桑柘似人家。

柳叶依墙密，溪流刷石斜。土氓尊使者，再拜馈酥茶。
薛端明挽章三首
曹彦约（宋代）

讲学声名早，飞胜蔼士林，
九重嗟见晚，诸老愿交深。
时有亨嘉会，天无平治心。
每於当用处，梁父又重吟。
江海水仙同赋
项安世（宋代）

萧然两高人，冠佩何楚楚。
齐鲁有大臣，可敬不可侮。
东风吹百花，馀子不足数。
同为岁晚游，各不相媚妩。
君看冰雪姿，定肯学儿女。
三肃庵中人，此客难为主。
挽赵漕简叔二首
刘克庄（宋代）

恰讶书题少，俄惊讣问临。
死方抛笔研，贫不涴珠琛。
劫火难隳节，浮云肯动心。
悲哉广陵散，旧谱有谁寻。
夜入瞿唐峡
白居易（唐代）

瞿唐天下险，夜上信难哉。
岸似双屏合，天如匹帛开。
逆风惊浪起，拔稔暗船来。
欲识愁多少，高于滟滪堆。
鹊踏花翻•语内
董以宁（清代）

潦倒逢场，支离拥妓，连宵憨掷红鱼赌。到今典尽鹔鹴，三斗难沽，拔卿头上钗双股。

醒时叉手月中吟，醉时双髻风前舞。

凄楚。空挟酒龙诗虎。悔不当初尊阿堵。且幸由房相慰，算来不似，苏季刘伶妇。

相携负锸，已西风敝裘，犹自为侬补。
高士咏 其三十八 司马季主
吴筠（唐代）

季主超常伦，沈迹寄卜筮。宋贾二大夫，停车试观艺。

高谈哂朝列，洪辩不可际。终秉鸾凤心，翛然已遐逝。
文慧大师归蜀
杨亿（宋代）

南宗传法了，汉殿赐衣新。归路峨眉雪，旧房京洛尘。

天花飘讲席，海月照吟身。谁结香灯社，金门贵近臣。
题焦弱侯太史谢墩别墅
邓云霄（明代）

龙卧林丘自晏如，名贤遗迹在阶除。荒苔尚印登山屐，细草曾回赌墅车。

谁道风流千载尽？笑看风景六朝馀。襟期异代同遐想，挥麈浮云过太虚。
曾惟吉所藏杨宗瑞赠其师张仲儒卷
刘鹗（清代）

诸老风流尽，遗经孰与论？携持文墨在，隐约父师存。

世远情何极！人亡道愈尊。感君多古意，珍重付诸孙。
衙斋清旷独缺名花玺卿周元汀缮部屈钟湘各贻我牡丹一本喜赋
邓云霄（明代）

伤春无意绪，脉脉近花朝。佳客能相赠，花王不待招。

纤腰垂绿袖，醉颊晕红潮。曲槛怜相并，江东大小乔。
午炊
陆游（宋代）

江路初晴日，烟芜古废城。
青鍼秧稻出，黑螘稚蚕生。
山际牛羊路，林间鸡犬声。
午炊聊小憩，野老解逢迎。
芜城赋
鲍照（南北朝）

沵迆平原，南驰苍梧涨海，北走紫塞雁门。柂以漕渠，轴以昆岗。紫关复江之隩，四会五达之庄。当昔全盛之时，车挂轊，人驾肩。廛闬扑地，歌吹沸天。孳货盐田，铲利铜山，才力雄富，士马精妍。故能侈秦法，佚周令，划崇墉，刳濬洫，图修世以休命。是以板筑雉堞之殷，井干烽橹之勤，格高五岳，袤广三坟，崪若断岸，矗似长云。制磁石以御冲，糊赪壤以飞文。观基扃之固护，将万祀而一君。出入三代，五百余载，竟瓜剖而豆分。泽葵依井，荒葛罥涂。坛罗虺蜮，阶斗麕鼯。木魅山鬼，野鼠城狐，风嗥雨啸，昏见晨趋。饥鹰厉吻，寒鸱吓雏。伏暴藏虎，乳血飡肤。崩榛塞路，峥嵘古馗。白杨早落，寒草前衰。稜稜霜气，蔌蔌风威。孤篷自振，惊沙坐飞。灌莽杳而无际，丛薄纷其相依。通池既已夷，峻隅又以颓。直视千里外，唯见起黄埃。凝思寂听，心伤已摧。若夫藻扃黼帐，歌堂舞阁之基；璇渊碧树，弋林钓渚之馆；吴蔡齐秦之声，鱼龙爵马之玩；皆薰歇烬灭，光沉响绝。东都妙姬，南国佳人，蕙心纨质，玉貌绛唇，莫不埋魂幽石，委骨穷尘。岂忆同辇之愉乐，离宫之苦辛哉？天道如何，吞恨者多。抽琴命操，为芜城之歌。歌曰：“边风急兮城上寒，井径灭兮丘陇残。千龄兮万代，共尽兮何言。”
郴州鹿鸣宴
赵汝燧（宋代）

连科已占十名前，行听鸿胪第一传。我俟合符留劝驾，君能摛藻预兴贤。

湘山点化名千佛，郴岭飞升效九仙。此去琼林天上宴，今朝先赋鹿鸣篇。
闻新雁有感
陆游（宋代）

才本无多老更疏，功名已负此心初。
镜湖夜半闻新雁，自起吹灯读汉书。
次韵陈元述见寄谢茶
葛立方（宋代）

年来直欲配茶神，石鼎山泉日日亲。
竹裹烹煎嗤左计，舌端绵味认前尘。
书要坐搅枯肠读，酒所浑消玉颊春。
曾饮日边甘露碗，沙溪难遣乱吾真。
常山卧雪亭
方豪（明代）

卧雪常山馆，孤吟气转雄。
若逢洛阳令，闭户不相通。
抛球乐
冯延巳（五代）

酒罢歌馀兴未阑，小桥清水共盘桓。波摇梅蕊伤心白，

风入罗盘贴体寒。且莫思归去，须尽笙歌此夕欢。

逐胜归来雨未晴，楼前风重草烟轻。谷莺语软花边过，

水调声长醉里听。款举金觥劝，谁是当筵最有情？

梅落新春入后庭，眼前风物可无情？曲池波晚冰还合，

芳草迎船绿未成。且上高楼望，相共凭阑看月生。

霜积秋山万树红，倚岩楼上挂朱栊。白云天远重重恨，

黄叶烟深淅淅风。仿佛梁州曲，吹在谁家玉笛中。

尽日登高兴未残，红楼人散独盘桓。一钩冷雾悬珠箔，

满面西风凭玉阑。归去须沉醉，小院新池月乍寒。

坐对高楼千万山，雁飞秋色满阑干。烧残红烛暮云合，

飘尽碧梧金井寒。咫尺人千里，犹忆笙歌昨夜欢。
伤王霁
郑獬（宋代）

欲炼此心成古镜，清光直透太虚明。
朝来一洒故人泪，依旧尘埃满匣生。
和程进道见贻
曹勋（宋代）

秋声起木杪，便觉密叶稀。
风至草木劲，水阔鸿雁知。
壮怀感摇草，叹息囊中锥。
功名未卓立，此心常坐驰。
君家朱桥侧，细俯秋水迟。
气近龙凤阙，喧无笳鼓悲。
萧斋琴书静，不知花影移。
棣华好伯仲，腾起风云时。
心亲诗礼学，日与富贵期。
不忘黄尘苦，乃眷寒士饥。
此理诚愫抱，岂复持诡随。
已献仲舒策，孰谓李广奇。
文中有至乐，妙处含天机。
一官勿言困，且喜原不违。
我诚老宾客，合爪喜见之。
关西相有在，行矣当无疑。
寓兴七首 其一
魏野（宋代）

天地无他功，其妙在自然。尧舜无他圣，其要在知贤。

知贤无他术，观其出处焉。尧苟不知舜，徒云能则天。
三过垂虹
施枢（宋代）

秋来三度过垂虹，灏气横江水接空。
帆影轻浮千幅月，渔竿冷浸一线风。
枫初落叶前村近，荷有余香别浦通。
笑拍阑干地阔，鱠鲈樽酒许谁同。
秦中怀古 其六
于式枚（清代）

旧曲淋铃乐府传，仓琅驿骑望秦川。江花江草愁无极，秋雨秋风梦悄然。

青琐华年怀鄠杜，白头遗事说开天。红楼珠箔遥相忆，摧断青春蜀国弦。
挽孙豹人先生
林徵韩（清代）

已视荣名作等闲，辟书何事下松关。葛巾野服朝天去，明月清风引杖还。

冠盖岂能羁白发，墓门犹喜对青山。凭谁题碣留私谥，好置先生夷惠间。
独旦蕈次九五从叔韵
楼钥（宋代）

朝菌晦朔虽不知，食之实冠东南味。
庾郎二十有七品，一见流涎惊绝异。
撷蔬剪韮皆可却，味苦应无夏虫避。
大阮哦诗声未了，又索蒸芝今再遗。
迩来枯卉尚未茁，拳拳上愧台无馈。
傥容小摘寄情亲，会遣长须见芹意。
罗浮山
陈某（宋代）

乾坤未失鹿，沧海欲飞灰。
人已逃时去，山犹择地来。
寒流清有影，怪木老非梅。
西有龙翔寺，禅门彻夜开。
自严滩至新安途中纪兴十首呈司马汪公 其九
胡应麟（明代）

白岳新游快，青溪旧迹存。乱山冲虎过，奇石象狮蹲。

贾舶环枫社，渔梁护荜门。飞鸿渺天末，消息信乾坤。
送野堂禅师赴蔡公宝文之招
章甫（宋代）

早岁识诸公，双眸四海空。
丛林今日异，风月往时同。
晚境无茆屋，秋江又钓篷。
毗耶大居士，游戏有神通。
捣金明砦作建除体
宋九嘉（金朝）

建牙誓诸将，枭鸣军尽惊。除道非战事，衔枚幻奇兵。

满铠霜日非，行阵寂无声。平旦飞出谷，桑枣蔽金明。

定知此陈迹，中原遮寇城。执鞭吾不及，范公凛如生。

破碑字仍在，屃赑卧深荆。危襟按其垒，信哉天下英。

成败翻覆手，狐兔今横行。收复会有时，夷吾当请缨。

开图睨督亢，按剑逐长鲸。闭塞亦巳久，一挥氛曀清。
凉州
胡釴（清代）

何日开此疆，英雄汉武皇。
诸番分两界，一道出中央。
雪映祁连白，尘飞大漠黄。
由来形胜地，矫首意苍茫。
种蔬
王十朋（宋代）

归来日弹铗，食无肉与鱼。却将种花地，町畦毓嘉蔬。

骄阳每抱瓮，时雨亲荷锄。青青有生意，令我颜色舒。

宁忧馑与饥，亦有瓶中储。前身老阇梨，蔬气端未除。

文字亦宿业，复生鱼蠹书。蠹书仍食蔬，苦淡味有馀。

况兹清净根，分来自僧居。端能纳须弥，聊尔秀郊墟。

洗我腥膻肠，襟宇生清虚。岂惟陶渊明，吾亦爱吾庐。

荒园涉成趣，枯藤当安舆。困枕案头卷，饥著盘中菹。

孔门陈蔡色，借问何如予。
北邙山
罗隐（唐代）

一种山前路入秦，嵩山堪爱此伤神。魏明未死虚留意，

庄叟虽生酌满巾。何必更寻无主骨，也知曾有弄权人。

羡他缑岭吹箫客，闲访云头看俗尘。
游仙诗十九首 其六
郭璞（魏晋）

杂县寓鲁门，风暖将为灾。吞舟涌海底，高浪驾蓬莱。

神仙排云出，但见金银台。陵阳挹丹溜，容成挥玉杯。

姮娥扬妙音，洪崖颔其颐。升降随长烟，飘飖戏九垓。

奇龄迈五龙，千岁方婴孩。燕昭无灵气，汉武非仙才。
三高僧诗
释契嵩（宋代）

昼公文章清复秀，天与其能不可斗。僧攻文什自古有，出拔须可昼为首。

造化虽移神不迁，昼公作诗心亦然。上跨骚雅下沈宋，俊思纵横道自全。

禅伯修文岂徒尔，诱引人心通佛理。搢绅先生鲁公辈，早蹑清游慕方外。

斯人已殁斯言在，护法当应垂万代。
昭通道中
牛思凝（清代）

三年踏遍夜郎溪，又向滇南听晓鸡。秋水乍漂红叶冷，寒山自晓白云低。

人逢旷野初开眼，马到平沙欲放蹄。万里飘蓬燕市客，故乡风景动凄迷。
迎春乐
张先（宋代）

城头画角催夕宴。忆前时、小楼晚。残虹数尺云中断。愁送目、天涯远。枕清风、停画扇。逗蛮簟、碧纱零乱。怎生得伊来，今夜里、银蟾满。
题孟氏惠麓小隐
秦夔（明代）

饥后家何在，归来始定居。丹心三尺剑，白首五车书。

戚畹名犹在，云台业未疏。结庐来小隐，岁晚足耕锄。
偶作二首 其一
晁说之（宋代）

病目书淫歇，江干绝往还。不才宁嫁树，有意尚移山。

玉府书名久，南山种豆閒。只应终夜气，不共鬓毛班。
句
叶适（宋代）

不待归来霜后熟，蒸来便作洞庭香。
贤侍者号木翁
释智愚（宋代）

录曲轮囷儿似痴，春风化鸟自忘机。
年来老大混无用，一任丛林鼓是非。
行围四咏 其四 罢围
弘历（清代）

地不伤农事，情还联众欢。陈牲蔽芳甸，颁获逮儒冠。

习武毋忘业，畅游亦戒盘。控弦教憩息，西日在枪竿。
九日承黎南溪邀登广州胡卢山
张天赋（明代）

踏破秋风跨小驴，黄鹂声断柳潇疏。夭桃带雨三春放，寒菊凌霜九日舒。

白酒留人甘自在，老天生我欲何如。狂歌归去兰亭上，对月犹翻半夜书。
寺中观梅
史弥宁（宋代）

慈尊宴坐从香国，环列毗耶彼上人。
老子也揩凡肉眼，来瞻清净法王身。
余久客都城秋风思归作楚语和吴郎采菱叩舷之
刘翰（宋代）

秋风兮凄凄，山中兮桂枝。
弹余冠兮尘堕，芳草绿兮未归。
家冠冠兮辞楚刑，伤去国兮重登临。
扶长剑兮增慨，复鸣铗兮成音。
采中洲兮兰芷，望美行兮千里。
我所思兮天一方，共明月兮隔秋水。
开岁愈贫戏咏
陆游（宋代）

谢事贫过筮仕初，归装仅有一柴车。
笥衣尽典仍耽酒，囷米无炊尚买书。
涧底饱观苗郁郁，梦中聊喜蝶蘧蘧。
商山几许功名事，老子如今却笑渠。
见
吴龙翰（宋代）

天禄臞仙后代孙，巍科几世属名门。千年绝学追先圣，四海真儒仰后村。

直向天边扶日月，只从笔底转乾坤。年来诸老凋零尽，惟有灵光独自存。
知府孙学士见示和终南监宫太保道怀五首因以缀篇 其二
范仲淹（宋代）

要路抛来自寡尤，高怀卷去白云收。玉缘秘宝须藏密，兰为奇香却在幽。

仙骨岂曾移静节，帝心终是竭嘉猷。红霞绿竹忘机地，未免天家下诏求。
送亮藏主谒碧云
释如净（宋代）

咬狗猪汉烂泥团，撮著参天剑刃寒。
转入春风开笑眼，桃花红照碧琅玕。
挽许秋浦 其三
马廷鸾（宋代）

青门何在从瓜熟，玉水难忘对竹哦。政复安车裹轮好，情知老子不婆娑。
游龙门分题十五首·下山
欧阳修（宋代）

行歌翠微里，共下山前路。千峰返照外，一鸟投岩去。
渡口晚无人，系舸芳洲树。
寄同年礼部赵郎中
郑谷（唐代）

仙步徐徐整羽衣，小仪澄澹转中仪。桦飘红烬趋朝路，

兰纵清中宿省时。彩笔烟霞供不足，纶闱鸾凤讶来迟。

自怜孤宦谁相念，祷祝空吟一首诗。
歌
刘旦（两汉）

归空城兮狗不吠。鸡不鸣。横术何广广兮固知国中之无人。
翰林魏学诚该直命大学士陈廷敬出题考得四方无事太平年朕喜其句而偶成四韵
玄烨（清代）

太平久远须忧虑，无怠无荒即乐天。教化原从风俗起，观瞻祇乐庙堂坚。

精心可畏先贤语，守法勿更大义全。问道愚民何为愿，官清省事便丰年。
知果寺参寥泉
张炜（宋代）

破屋伶俜断碣横，剥苔仿佛见题名。
自从人去西湖后，一掬寒泉便不清。
寄题朱元晦武夷精舍
陆游（宋代）

先生结屋绿岩边，读易悬知屡绝编。
不用采芝惊世俗，恐人谤道是神僊。
上方院
释智圆（宋代）

禅扉开绝顶，海色映层峦。
刹影浸寥泬，钟声度渺漫，
荒苔幽径滑，冬雪暮窗寒。
吟罢慵回首，迟迟独凭栏。
瑞岩仰老见和复酬前韵七首
曹勋（宋代）

当年卜近虎溪侣，领略闲心笑相许。
岂图云水各一方，回首向来苦怀古。
为张都目益题爪哇王后将相图
方回（元代）

闍婆之国古来有，其人裸体蓬厥首。
后来改号作爪哇，君僭称王妻僭后。
跣足露乳布缠腰，往往自妍不知丑。
千岛万岛南海南，谓远无虞险可守。
成周通道八蛮朝，旅獒越裳孰敢后。
真腊彭彭亨皆人贡，巴尚答洽尔独否。
壬辰腊月明日望，三平章往命招诱。
泉州出门七州洋，飞樯舞帆朔风吼。
五旬有余至其境，惊禽骇兽破胆走。
前主初丧后主立，国乱未定内掣肘。
生擒瞎直吃当王，癸巳三月之十九。
先降土汉必者牙，水陆引道分左右。
继获昔剌小大子，□□留屯岂容久。
所俘病亡或逋逃，穷则反噬如野□。
□秋班师会占城，诸国降表肯相受。
梢工满载槟榔果，征夫烂醉椰子酒。
生金铜钱暨百宝，搜山讨掳恣意取。
蝤蛑虾蟹玳瑁螺，芭蕉豆蔻皆可口。
风俗可怪亦可怜，食无匕箸但用手。
生年月日都不记，淫乱混杂忘牝牡。
得此诗料告者谁，滕良伯父乃吾友。
我赋长篇当凯歌，甘誓胤征同不朽。
百丈大师赞
释普岩（宋代）

亲见马簸箕，面目甚奇怪。
鼻痛野鸭飞，漆桶好不快。
只见祥麟一角尖，定知罪犯弥天大。
题凿石山僧院
罗隐（唐代）

日夜潮声送是非，一回登眺一忘机。

怜师好事无人见，不把兰芽染褐衣。
春晴
史卫卿（宋代）

平明晴可爱，眼界一湖春。
不见水中鹭，惟多堤上人。
梅花已白尽，柳色正青新。
日暮无歌舞，清幽属野身。
峡山阻风
李复（宋代）

黄牛白马渡惊滩，两目盲飚更险艰。
天地容身惟一榻，江湖骇浪动千山。
豪商竞利能争捷，阴鬼多么故作悭。
叹息邻家田舍稳，柴门深掩日高閒。
吉日
佚名（先秦）

吉日维戊，既伯既祷。田车既好，四牡孔阜。升彼大阜，从其群丑。
吉日庚午，既差我马。兽之所同，麀鹿麌麌。漆沮之从，天子之所。
瞻彼中原，其祁孔有。儦儦俟俟，或群或友。悉率左右，以燕天子。
既张我弓，既挟我矢。发彼小豝，殪此大兕。以御宾客，且以酌醴。
江祐剪刀
张廷寿（清代）

黄鹄化凤凰，一举青天廓。不念旧时群，别觅高枝宿。

将军车骑烂生光，何意片言不可复。富贵心意满，贫贱交情薄。

还汝剪刀世风恶。
熏炉
孙原湘（清代）

新寒跨火辟邪炉，藕覆双凫色色殊。兰篆静看烟似水，梅花亲点笔为图。

比肩可许充佳婿，拥背何妨借小姑。推就暖香熏一过，留仙裙底按纤趺。
狮子林十四首 其六 翻经台
王彝（明代）

云麓最高层，依依月乍升。聊因看贝叶，带露一来登。
寄张宜
刘敞（宋代）

张君于福乐，先进野人也。曩者吾见之，大惊彼何者。

须眉交苍白，被服必儒雅。故善殷周间，不居王郑下。

诸士多及门，之子独在野。食有脱粟饭，出无款段马。

乡闾行虽高，时俗知亦寡。昨闻修庠序，造士系陶冶。

斯人宜聘起，可以专楚槚。养贤须勤渠，风教随用舍。

望君万里馀，谁谓我心写。
宿飞来峰下
苏庠（宋代）

吴中未历佳山水，湖上怀思去惘然。云去云归两峰寺，鸥飞鸥惘夕阳天。

客愁官渡落花雨，归梦下湖春水船。想得对床成夜语，何须陇月向人圆。
寻桂南山至崇寿院因往灵石三首 其一
张镃（宋代）

折枝登几已孤妍，况值风林水石边。荦确路斜飞盖歇，丁宁茅店略停烟。
上耿泉生朝
杨简（宋代）

历世薮卜，有孙惟良。
恺悌君子，之纪之纲。
嘉定元载浴佛日同胡彦德何经叔游玲珑山次东
黎民瑞（宋代）

倚岩松古势如龙，峭拔层峰翠入空。
九折湍泉珠散漫，绕蹊斜石玉玲珑。
青环木杪山藏寺，碧拥亭高竹逗风。
策杖共寻坡句读，登临清赏兴无穷。
谒王夏卿同过曼卿西轩留题
李处权（宋代）

烟云坐久湿人衣，未觉城中有鼓鼙。
春到好花随意折，日长幽鸟尽情啼。
贵公行色心方壮，旷士閒居物已齐。
客子不知今夕梦，故乡何处是潜溪。
帝台春 为府学师生送徐太守北觐并引 代君家作
符锡（明代）

亭亭物表。器宇秋天杳。廉明太守，说向吾人，古来稀少。

清风两守朝天去，转眼是、凤池春晓。好敷陈，兽锦袍新，御炉香袅。

蓬莱岛。莺花绕。霜月皎。鸡人早。伫献绩天颜，渥恩重，谩回首、石城云杪。

舟楫川途莫道烦，乾坤整顿还须了。记取旧门墙，几人归鉴藻。
留题分宜前山吴隐士白云亭
金君卿（宋代）

面挹晴光锦绣川，却临苍涧玉声涓。
逸民自有山中乐，人间山前令尹贤。
偈颂七十六首
释师范（宋代）

蜻蜓许是好蜻蜓，飞来飞去不曾停。
捉来摘除两个翼，便是一枚大铁钉。
赠贵官小姬
曾由基（宋代）

小蛮初按曲，趁拍入凉州。
宫羽偶失次，回眸顾部头。
部头色微嗔，面赭含矫羞。
低鬟语同伴，周郎曾顾不。
又寄无逸信民
吕本中（宋代）

文字撑肠不疗穷，诗来想见左书空。虽非问道暏狂屈，犹胜遗书访子公。

银杯久拚浮大白，桃花且看舒小红。记取浮杯无剩语，他年说似马牛风。
夜坐吟
李白（唐代）

冬夜夜寒觉夜长，沉吟久坐坐北堂。
冰合井泉月入闺，金缸青凝照悲啼。
金缸灭，啼转多。
掩妾泪，听君歌。
歌有声，妾有情。
情声合，两无违。
一语不入意，从君万曲梁尘飞。
和林夫读老泉先生上欧阳公书韵
李流谦（宋代）

倚门抹青红，过者必反顾。
风雨不足凭，零落污黄土。
斯文有正不，神指亦难数。
两汉仅自支，崔蔡已衰暮。
老龙破风雷，一跃空万古。
贾胡贫失真，而况逢其富。
坚车行大逵，往往初必忤。
要知论贤愚，岂在遇不遇。
射雉行
李锴（清代）

敦弓髇矢钧重轻，猎生石塘初酒醒。一双锦雉向我鸣，子毋射予予肉腥。

胡不射虎古北平，快马脑后秋风生，垒落亦足豪其名。
诸子饮落霞峰聊赋纪事
伍瑞隆（明代）

山晚秋无赖，登临坐屡移。既开松蕊酒，还对菊花枝。

醉客矜高调，佳人羡画眉。转怜兰蕙质，归路北风吹。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其九
舒岳祥（宋代）

篆畦今夜月，特地向人明。海驿催传箭，荒鸡误报更。

平生大敌勇，末暮小诗行。老矣今安用，深杯送此生。
朱柜国大夫祠
蒋沄（清代）

叠鼓喧村赛，迎神又送神。千秋留故里，三代本期民。

燎火原头草，褰裳渡口人。我寻《循吏传》，再拜荐新蘋。
扇子诗 其三
李石（宋代）

眼界琉璃鸟度，腹中沆瀣蝉清。猗兰羲献父子，瘦竹夷齐弟兄。
游清潭吕资益蟠谷绝·饮绿
刘过（宋代）

野花红白倚岩开，只可临风自一杯。
谨莫放教公子见，恐携窈窕入笼来。
泐潭云庵偶作
释正觉（宋代）

曦色云庵半堵红，霜林初暖鸟啼风。
下知人在萝窗里，瞑目炉薰百虑空。
明日出城爱其平沙浅水有钱塘西湖气象借前韵
卫博（宋代）

花红水绿斗春妍，长望江南忆乐天。
黄栗留鸣山寂静，野棠梨乐树蔫绵。
楼台三竺将归路，气象西湖欲晚烟。
风物不殊乡国异，好寻归马问长阡。
醉西施
牛焘（清代）

薄晕脂痕上玉肌，吴宫宴罢弱难支。酣情近被秋风醒，犹自垂头卧晚枝。
过君山
朱綝（明代）

昔人曾与白云游，我欲登临一写忧。风满征帆停不得，烟波回首思悠悠。
百丈寺
张致远（宋代）

微官驱我走尘埃，每天林泉眼豁开。
莲社未容书姓字，又随流水出山来。
次韵赠郭侯
陈造（宋代）

郭侯智勇两俱长，驿骑何时诏检黄。
胡运于今已灰口，看君万旅出渔阳。
怀何宏甫
戴复古（宋代）

何郎好兄弟，爱我往来频。
人作交游看，情如骨肉亲。
茅庵思共隐，蕙帐暖生春。
别后长相忆，寄书无便人。
题村舍呈德瞻友
刘錡（宋代）

一径萦纡山更深，满川烟霭夕沉沉。
从来不问荣华事，自有沙鸥信此心。
送秦炼师
李群玉（唐代）

紫府静沈沈，松轩思别琴。水流宁有意，云泛本无心。

锦洞桃花远，青山竹叶深。不因时卖药，何路更相寻。
柘轩
李侗（宋代）

耕桑本是吾儒事，不免饥寒智者非。
出处自然皆有据，不应感念泣牛衣。
三光会合 俗名韵令
王哲（金朝）

扶风且住。听予言语。决定相随去。些儿少虑。对公先诉。

遇逢艰去。饥寒雨露。有恓惶处。眉头莫要聚。

长生好事，只今堪做。何必候时数。青巾戴取。更衣麻布。

得离凡宇。入云霞路。功昭行著。真师自肯度。
次韵仇太守背儿山
赵完璧（明代）

山风飒飒向清秋，古屋探幽一暂留。飞瀑訇雷青壁下，弱云如水翠岩流。

閒中日月抛双鸟，静里烟霞笑五侯。何用红尘空白首，全身是处即丹丘。
寄君重安抚太尉
王安礼（宋代）

三伏重冰上五台，葡萄生摘荐新醅。雁门太守佳公子，应喜王孙拥节来。
寿朱太夫人
倪元璐（明代）

才见明纶木凤传，又闻青鸟授玄编。携将有子西平颂，唱向多宾北海筵。

绛县人逢询甲子，藐姑山近昵神仙。年年此月当春小，不道春长五百年。
山居
李世熊（明代）

愚公智叟总灰尘，岂有虚名染汗青。供鹤朝添瓶瓮米，相牛夜汗角毛经。

墨庄有兴时分竹，酒国无朋号独醒。叠二错三教孺子，笑人杜撰少微星。
陈。结绮阁
孙元晏（唐代）

结绮高宜眺海涯，上凌丹汉拂云霞。

一千朱翠同居此，争奈恩多属丽华。
送陈纠
舒邦佐（宋代）

我昔场屋计，夜傍读书萤。
开卷啖公文，如味五侯鲭。
今年触热来，著脚湘山青。
暗中摸索著，紫髯照天庭。
风前笑语香，陡豁病眼醒。
一日驾征车，问讯短长亭。
买酒酌别君，我歌君试听。
命薄成雌甲，字慙识一丁。
文场与宦海，从公与乞灵。
飘然舍我去，却作参商星。
我歌虽不满，民谣如轰霆。
谓公三年留，阴德满幽囹。
束缚老奸手，两造必细聆。
民自以不冤，刑期于无刑。
是宜荐鹗书，风吹上青冥。
更铺锦上花，姓名记御屏。
不挥玉堂翰，必勒燕然铭。
文章特一技，九鼎重朝廷。
人生几緉屐，早画凌烟形。
衡阳有来雁，一字访风萍。
夜归
陆游（宋代）

野店晡炊饭，溪桥夜据鞍。
天回河络角，海阔斗阑干。
牧舍牛生犊，蔬园犬逐獾。
今年时序早，九月已清寒。
除夕
陈藻（宋代）

岁晚民贫百物廉，无钱堪买亦何嫌。
聊将送酒呼邻客，浅饮三杯不用添。
再次韵答陈帅和诗
苏过（宋代）

电扫天骄到海边，长城千里静无烟。虚弦固自落惊羽，大手何劳试小鲜。

收拾风浪开幕府，从容谈笑卧中坚。愿观横槊诗千首，锋镝消磨变力田。
蝶
李商隐（唐代）

叶叶复翻翻，斜桥对侧门。芦花惟有白，柳絮可能温。

西子寻遗殿，昭君觅故村。年年芳物尽，来别败兰荪。
过幕阜山
王炎（宋代）

昔闻幕阜古洞天，偶驰瘦马行山前。
诸峰却立一峰出，苍龙堕走走复蟠。
谁烧丹灶汲丹井，绝顶万丈巢飞仙。
扪萝攀磴敢惮险，欲往未有一日閒。
仙翁见我定拍手，笑我诘曲来人间。
寸淋日炙行路难，何如鸾鹤游云端。
人生不比金石坚，向来青鬓今苍颜。
百年富贵草头露，何乃自苦縻一官。
虽无道骨可不死，亦欲早挂头上冠。
南山之南北山北，筑屋翠微高枕眠。
醉落魄
侯置（宋代）

玉钩珠箔。夜凉庭院天垂幕。好风吹动纶巾角。羽扇休挥，已怯絺衣薄。

扁舟明日清溪泊。归来依旧情怀恶。为君唤月骖鸾鹤。天近多寒，满引金凿落。
清乐轩四景诗为驸马沐公赋四首 其四
陈琏（明代）

书轩总胜邺侯家，万轴牙签耀日华。香制龙涎焚宝篆，茶烹雀舌赛琼芽。

拥炉岂羡倾云液，呵笔尤宜赋雪车。未暇开函看图画，巡檐索笑有梅花。
感事 其一
朱槔（宋代）

大弓窃阳氏，神鼎沦泗渊。何须识微士，周鲁必不全。

武库一朝火，斩蛇逐飞烟。伤心睨前事，氐虏定纷然。
渔父词（其三）
赵构（宋代）

云洒清江江上船。一钱何得买江天。催短棹，去长川。鱼蟹来倾酒舍烟。
依韵答元卿
强至（宋代）

手把君诗愧暗投，为论昔会觉难酬。
巨杯既醉行无算，大句相鏖敌固求。
别后溪山应故态，近来寤寐忆前游。
致身不早真吾耻，犹喜清欢尚黑头。
零陵移居
范纯仁（宋代）

不起移居念，全因废两眸。门闾俱莫辨，隘陋亦何忧。

瞑鸟离巢远，盲龟待木浮。平生安稳少，盖乏措身谋。
闻浙省今年蚕缫甚盛喜而有作 其一
弘历（清代）

重谷心殷并重桑，缫檐葚陌廑筹量。星辉天驷徵殊瑞，闻道吴蚕熟倍常。
黄子陂
司空曙（唐代）

岸芳春色晓，水影夕阳微。寂寂深烟里，渔舟夜不归。
杂曲歌辞。排遍第三
佚名（唐代）

坐对银釭晓，停留玉箸痕。君门常不见，无处谢前恩。
贵贱吟
邵雍（宋代）

系自我者，可以力行。
系自人者，难乎力争。
贵为万乘，亦莫之矜。
贱为匹夫，亦莫之凌。
静坐
齐己（唐代）

日日只腾腾，心机何以兴。诗魔苦不利，禅寂颇相应。

砚满尘埃点，衣多坐卧棱。如斯自消息，合是个闲僧。
和黄立轩梅诗十首 其六
萧立之（宋代）

苍天变色雪漫漫，树树江头带恨看。旧读史来今记忆，白衣冠客从燕丹。
自方广过高台
张栻（宋代）

两寺清闻磬，群峰石作城。
风生云影乱，猿啸月华明。
香火远公社，江湖鸥鸟盟。
是中俱不着，俯仰见平生。
秋日送尹大赴京
骆宾王（唐代）

挂瓢余隐舜，负鼎尔干汤。竹叶离樽满，桃花别路长。

低河耿秋色，落月抱寒光。素书如可嗣，幽谷伫宾行。
戊辰元夕芍庭以其世父忠介公生辰为苍水先生祭即用苍水过忠介琅江殡宫韵 其一
全祖望（清代）

浃旬春色碧于油，崧岳神灵在上头。丞相尚传弧矢怒，中枢谁写蕨薇愁。

冰槎客散重脩杞，芍沚堂高续纪游。落落通家几子弟，只鸡犹克溯弓裘。
题时觉寺在在堂十二首
舒坦（宋代）

高低深浅逐阴晴，一簇林峦画不成。
谁道青山怕云点，白云点处转分明。
咏暗
孟婴（唐代）

凿壁方将□，投珠忽见疑。始言缨可绝，谁谓室无欺。
再游读旧题
释德洪（宋代）

渡头路入白云隈，断岸柴门窈窕开。忽忆去年曾过此，拂尘闲看旧题来。
次韵林参议七月七日见示新作
喻良能（宋代）

晓雨初过溽暑收，微云澹月作新秋。
清风政对三休阁，绝景还思八咏楼。
缑岭当年乘白鹤，银河此夕渡痴牛。
寿觞一举烘堂乐，净洗胸中万斛愁。
武仲伏蒙宠寄新篇不忘往事恩谊甚厚谨依严韵
孔武仲（宋代）

治才优似尹京年，余思吟哦入彩笺。
元帅子孙真将种，翰林风彩自天仙。
追随尽腊无留刻，挥染香煤有剩妍。
尽是从容雅歌事，铭功何苦勒燕然。
绣花计
贾似道（宋代）

小能敌大果然强，虫小赢多必是良。
累胜上肩魁大者，这般虫小也非常。
句
俞灏（宋代）

不知雨后理精神。
奉送裴员外赴上都
刘长卿（唐代）

彤襜江上远，万里诏书催。独过浔阳去，空怜潮信回。

离心秋草绿，挥手暮帆开。想见秦城路，人看五马来。
挽黄助教四首
舒邦佐（宋代）

春归平日馆池中，想是园花三四红。
还有旧时王谢燕，喃喃来吊主人翁。
次韵参寥师寄秦太虚三绝句时秦君举进士不得
苏轼（宋代）

秦郎文字固超然，汉武凭虚意欲仙。
底事秋来不得解，定中试与问诸天。
一尾追风抹万蹄，昆仑玄圃谓朝隮。
回看世上无伯乐，却道盐车胜月题。
得丧秋毫久已冥，不须闻此气峥嵘。
何妨却伴参寥子，无数新诗咳唾成。
送桑泽卿归天台
李兼（唐代）

野鹤昂然不可羁，伴行双屐一筇枝。
屈公萧寺三旬客，益我空囊几卷诗。
乱帙检残烧烛夜，浅杯流向落花时。
春光只恋西湖好，不念台山老桂枝。
旭东遗骸至，与诸同人迎于葫芦墩驿
林朝崧（清代）

白骨成灰恨未灰，招魂万里海天回。少年不幸悲行路，吾道将穷失此才。

三岛烟霞求药草，六桥花柳起楼台。别时壮语归泡影，浪走风尘作病媒。
句 其六
刘敞（宋代）

城角日高人寂寞，小庭行遍拾桐花。
送张文龙州判
陆文圭（元代）

太息君侯有祖风，樽樽五载簿书业。
功臣昔绘云台上，循吏今標汉傅中。
绿水江风送行色，紫金亲月照孤忠。
预人家国非吾事，但喜诗书气味同。
予归示省松楸将以初秋望前汎湖之龙门已戒舟
岳珂（宋代）

拟放平湖月下船，櫂歌中夕发长川。
苹风好为云开幕，兰桨不妨人扣舷。
猨鹤候迎将晓日，鱼龙悲啸未晴天。
玉川塌额金沙上，阊阖封词漫一笺。
题海山亭怀左经臣诗
许景衡（宋代）

去年登斯亭，江山照尊俎。眼中十年旧，一笑便尔汝。

今年登斯亭，春风糁花絮。故人渺天末，云海滞鳞羽。

尺素相濡沫，耿耿不我与。壁间指旧题，珠玉暗尘土。

良辰岂易得，陈迹空处所。眷言继高韵，寸缕惭织组。

嘉我二三子，肴核佐玉醑。欢然为倾倒，落日争起舞。

丈夫贵适意，穷达付出处。洛阳真小儿，顾慕涕如雨。

江流无日夜，而此独不去。何须数岁月，俯仰亦今古。
蝶恋花
赵令（宋代）

至。抚张曰：至矣至矣，睡何为哉？并枕重衾而去。张生拭目危坐久之，犹疑梦寐。俄而红娘捧崔而至，则娇羞融冶，力不能运支体。曩时之端庄，不复同矣。是夕，旬有八日，斜月晶荧，幽辉半床。张生飘飘然，且疑神仙之徒，不谓从人间至也。有顷，寺钟鸣晓。红娘促去。崔氏娇啼宛转，红娘又捧而去。终夕无一言。张生辨色而兴，自疑曰：岂其梦耶？所可明者，妆在臂，香在衣，泪光荧荧然，犹莹于茵席而已。奉劳歌伴，同和前声。商调十二首之六

数夕孤眠如度岁。将谓今生，会合终无计。正是断肠凝望际。云心捧得嫦娥至。

玉困花柔羞抆泪。端丽妖娆，不与前时比。人去月斜疑梦寐。衣香犹在妆留臂。
偈颂四十一首
释慧晖（宋代）

余月今朝初一日，满山绿树影青青。
异苗繁茂只斯是，大地全分画不成。
奉陪黄帅机访问元夕战场归途见人家园池花木
曹彦约（宋代）

忧世愁肠转断蓬，趋时好色上芳藂。
古来只有春平直，披拂年来也不公。
九日独酌三首
苏辙（宋代）

故国忘归懒问人，新居斫竹旋开门。
菊生墙下不知节，酒滴床头初满樽。
涨水骤来真有浪，浮云卷去自无根。
凡心漫作颍滨传，留与他年好事孙。
题卢十一所居（一作卢十）
皇甫冉（唐代）

春风来几日，先入辟疆园。身外无馀事，闲吟昼闭门。
送刘季展从军雁门二首
黄庭坚（宋代）

刘郎才力耐百战，苍鹰下韝秋未晚。
千里荷戈防犬羊，十年读未厌藜苋。
试寻北产汗血驹，莫杀南飞寄未雁。
人生有禄亲白头，可能一日无甘馔。
杨如石孝廉计偕 其一
邹元标（明代）

相见温如玉，相交情断金。君登青云去，何处寄吾琴。

泰山千仞高，龙门百尺深。高深会有极，莫负百年心。

玄珠藏草泽，谁识象罔寻。
即事六绝
王炎（宋代）

半生飘泊将雏意，百感凄凉舐犊情。
露电终非真实相，彭殇何者是长生。
青玉案·凝祥宴罢闻歌吹
惠洪（宋代）

凝祥宴罢闻歌吹。画毂走，香尘起。冠压花枝驰万骑。马行灯闹，凤楼帘卷，陆海龙鳌山对。当年曾看天颜醉。御杯举，欢声沸。时节虽同悲乐异。海风吹梦，岭猿啼月，一枕思归泪。
过裴长官新亭
钱起（唐代）

茅屋多新意，芳林昨试移。野人知石路，戏鸟认花枝。

慢水萦蓬户，闲云挂竹篱。到家成一醉，归马不能骑。
外宅妇
朱德润（元代）

外宅妇，十人见者九人慕。绿鬓轻盈珠翠妆，金钏红裳肌体素。

贫人偷眼不敢看，问是谁家好宅眷。聘来不识拜姑嫜，逐日绮筵歌宛转。

人云本是小家儿，前年嫁作僧人妻。僧人田多差役少，十年积畜多财资。

寺傍买地作外宅，别有旁门通巷陌。朱楼四面管弦声，黄金剩买娇姝色。

邻人借问小家主，缘何嫁女为僧妇？小家主云听我语：老子平生有三女。

一女嫁与张家郎，自从嫁去减容光。产业既微差役重，官差日夕守空床。

一女嫁与县小吏，小吏得钱供日费。上司前日有公差，事力单微无所恃。

小女嫁僧今两秋，金珠翠玉堆满头。又有肥膻充口腹，我家破屋改作楼。

外宅妇，莫嗔妒，廉官儿女冬衣布。
和吕秘校 其二
徐积（宋代）

王子如今未梦刀，不须感慨论官曹。寝郎悟意犹为相，鄠尉知名固可褒。

嗟尔岁华何太速，顾予儒业若为高。四诗已有重笺意，肯学区区郑与毛。
病余
李超琼（清代）

病余未损是诗心，镜里添多白发侵。香绕碧帘盘古篆，树留绿叶护秋阴。

年华如水消沈易，时事关怀感慨深。闻道东征军大溃，惊呼三叹自愁吟。
登茅山天市坛
惟则（元代）

天市危阑倚碧空，两京山水见冥蒙。东来十日风霜路，只在寒岚一抹中。
雪中闻友人围棋
黄裳（宋代）

瑞雪天时醉怨迟，笑君棋局雪中围。轩花汗漫丰年事，不是嫌春故故飞。
沈篙师编修不见十年遇之杭西湖上喜而有作
全祖望（清代）

与君一分手，忽忽白驹过。旧学知加邃，颠毛亦并多。

相逢真意外，率尔共商歌。且向湖干去，临风醉芰荷。
鹧鸪天（绕花台）
何澹（宋代）

庾岭移来傍桂业。绕花安敢望凌风。癯儒合作孤芳伴，四面相凌一笑同。

冰照座，玉横空。雪花零落暗香中。有人醉倚阑干畔，付与江南老画工。
次韵吴推官 其一
韩淲（宋代）

樟下临岐树色分，风沙吹日暗车尘。寻思何地无幽兴，不在山林只在人。
洛阳桥
汪元量（宋代）

日西来到洛阳城，下马桥边信步行。
红紫已无花烂漫，青黄只有草從横。
风吹渭水秋砧急，月满秦川夜柝清。
我醉欲眠眠不得，更听人唱楚歌声。
好事近
吕渭老（宋代）

年少万函书，朱紫只应低拾。更赖主人明眼，作青云梯级。

归来应是印累累，笳鼓闹乡邑。若访老人生计，贩谢郎蓑笠。
寄书藩旧僚友
祁顺（明代）

方岳衣冠忆旧游，远情难托致书邮。云迷南浦几千里，月满西书第一楼。

作郡也能兼吏隐，著书应不为穷愁。归闲尚有经过约，共拉麻姑泻玉舟。
隆兴寺大佛长歌
诸锦（清代）

沧师子定窣堵波，并此菩萨称峨峨。七十三尺躯不矬，层桄杰峨俯委蛇。

横睇三晋并两河，仿佛匆岭来蓬婆。此寺经自开皇驮，周显德毁像亦蹉。

龙兴龙藏知无他，隋张公礼书不磨。我朝圣祖挥天戈，大书隆兴抵擘窠。

上覆栋宇下蟠鼍，丰碑御制乾隆哦。维佛之国金挼莎，四八之相高峨嵯。

曾闻梵夹毗舍㜑，由旬二十五更过。汉嘉弥勒夫如何，凿山千尺信可托。

新昌吴越崇释迦，万家膏血助无那。哀哉下民夭枉瘥，药叉鬼母鸯崛魔。

毒灼臛劓刖挛瘸，有臆难对张口呿。离生别死哭鬓皤，鲍出不遇人为牺。

啖人之贼虎牙劘，至圣中国生人痾。雉离兔脱寐无吪，坤德何故钟幺么。

仁哉太守勇番番，谓即墨郭公廷翥。绣衣侍御立谏坡。

天子可奏驰传騧，汝臂六七母陀罗。大威神力抉象驼，彼吞黄小如虾蠃。

孰提孰出孰抚摩，孰取弊人捣锸䑘。孰取赤子完锡䋪，孰穷溺恶焚艑艖。

孰披寨穴清江沱，神狮一吼毛脱鹅。木夫土伯强于难，驱囚系度索山阿。

苍苍薄薄平不颇，天下有道由庚歌。北极祝栗南牂牁，远行不烦吉日睋。

手中不劳持斧柯，熙哺作息言无讹。慈悲大雄同一科，不尔便合薶身薖。

颠踣死丧亦孔多，香烟熏染唯媕娿，天寒烧取不用诃。
送王子正宰长乐二首
陈淳（宋代）

君当民社戴星游，我玩箪瓢守故丘。
袂自此分何所憾，学无与讲是吾忧。
圣心未可窥觇得，道体难从寡陋求。
鳞翼元无南北间，时推绪论发蒙不。
伤怀
方维仪（明代）

长年依父母，中怀多感伤。奄忽发将变，空室独彷徨。

此生何蹇劣，事事安可详。十七丧其夫，十八孤女殇。

旧居在东郭，新柳暗河梁。萧条下霜雪，台阁起荒凉。

人世何不齐，天命何不常。孤身当自慰，且免摧肝肠。

鹪鹩栖一枝，故巢安可忘。
散策至湖上民家
陆游（宋代）

曳杖翩然入莽苍，人间有此白云乡。
风传高树珍禽语，露湿幽丛药草香。
农事正看春水白，客途渐爱午阴凉。
余年且就无羁束，社鼓冬冬乐未央。
客路
黄庚（元代）

春风客路草萋萋，小驻征鞍日又西。
回首前山云树暗，竹鸡声裹鹧鸪啼。
慈恩寺枸杞
李复（宋代）

枸杞始甚微，短枝如棘生。
今兹七十年，巨干何忻荣。
偶以遗樵薪，遂有嘉树名。
雨露养秋实，错落丹乳明。
细蔓如牵牛，半枯犹络索。
晚叶已老硬，不堪芼吾羹。
根大多灵异，岁久精气成。
为取入刀圭，颓颠扫霜茎。
独夜
陆游（宋代）

一生食太仓，蠹耗均雀鼠；虽云久置散，饥饱尚撑拄。
两年失微禄，始觉困羁旅。
倾身营薪米，得食已过午。
人观不堪忧，意气终自许。
藜羹若大庖，草庐如万础。
平生师颜原，本自藐晋楚。
悠然卧北窗，残灯翳还吐。
溪上遇雨二首
崔道融（唐代）

回塘雨脚如缫丝，野禽不起沈鱼飞。
耕蓑钓笠取未暇，秋田有望从淋漓。

坐看黑云衔猛雨，喷洒前山此独晴。
忽惊云雨在头上，却是山前晚照明。
齐山偶题三首 其一
沈辽（宋代）

杜子风情春水波，至今诗句使人夸。不知朽骨犹存否，山上年年黄菊花。
杨柳枝词五首
姚合（唐代）

黄金丝挂粉墙头，动似颠狂静似愁。

游客似时心自醉，无因得似谢家楼。

叶叶如眉翠色浓，黄莺偏恋语从容。

桥边陌上无人识，雨湿烟和思万重。

江上东西离别饶，旧条折尽折新条。

亦知春色人将去，犹胜狂风取次飘。

二月杨花触处飞，悠悠漠漠自东西。

谢家咏雪徒相比，吹落庭前便作泥。

江亭杨柳折还垂，月照深黄几树丝。

似说隋堤枯已尽，年年行客怪春迟。
送猫儿
释普济（宋代）

大慈悲种小斑斑，软血功能也是闲。
首尾直兮眸子正，不知走却屋头山。
苦雨
方岳（宋代）

稼欲登场只等晴，入仓方始是收成。
雨须小住为佳耳，已约邻翁话太平。
石壁朝云
黄琏（明代）

白雪千寻拔此方，彩云五色丽初旸。如衣如狗俄虚幻，非雾非烟恰是祥。

几慰苍生霖雨望，谩劳太史步古章。怪来不入高唐梦，惟许从龙万里长。
和蒲君刑曹佳什
晁说之（宋代）

独步当年贤士关，青衫初试□官闲。
好怜归去龙锺者，五世题名在道山。
次韵谭彦成学士早春 其二
李弥逊（宋代）

幽栖不寄绝交书，车马从喧卖酒垆。卧转午阴春睡足，却寻峰树数花须。
无题
陈造（宋代）

多誉庸非蠲忿草，一谦良是辟兵符。
先生謦欬忘鸡口，俗子过逢动虎须。
夏日题郑谷江上纳凉馆
皎然（唐代）

迢遥山意外，清风又对君。若为于此地，翻作路岐分。

别馆琴徒语，前洲鹤自群。明朝天畔远，何处逐闲云。
啄木二首
梅尧臣（宋代）

城头啄枯杨，城下啄枯桑。
朝啄不停咮，暮啄不充肠。
寒风正洌洌，蠹穴虫且殭。
况兹园林迥，剥剥响何长。
浣溪沙
蔡伸（宋代）

玉趾弯弯一折弓。秋波剪碧滟双瞳。浅颦轻笑意无穷。

夜静拥炉熏督耨，月明飞棹采芙蓉。别来欢事少人同。
博浪沙
陈孚（元代）

一击车中胆气豪，祖龙社稷已惊摇。
如何十二金人外，犹有人间铁未销。
挽赵子固左司 其一
孙应时（宋代）

只道功名晚，居然宠数蕃。偏令淮楚地，屡睹钺旄尊。

身隔公卿议，民私父母恩。东关往来处，肠断不堪论。
月娥留照
许及之（宋代）

长圆宜有缺，久晕讶无风。留此一轮满，须知万古同。
宫词 其三十六
杨皇后（宋代）

角黍冰盘饾饤装，酒阑昌歜泛瑶觞。近臣誇赐金书扇，御侍争传佩带香。
答世叔通侯见讯并怀说仲词盟
胡应麟（明代）

尺素双传瀫水鳞，江天翘首一伤神。绯袍紫绶云霄客，羽扇纶巾社稷臣。

藻翰千秋鸣鸑鷟，勋庸三世勒麒麟。相思幕下偏惆怅，不见黄生又几旬。
摸鱼儿（寿柴守，八月二十七日生，正是夫子绂麟之日）
欧阳朝阳（宋代）

正当绂麟时候，秋香还弄清晓。双旌五马人间贵，千里共腾欢笑。人未老。看绿鬓朱颜，赢得花簪帽。兽炉篆袅。听檀板轻敲，歌珠一串，依约似蓬岛。

青云步，九万论程未了。芹宫多世仪表。提封晋郡重拈出，留样他年称好。书上考。怕种满棠阴，丹诏催归早。安期献枣。对鹤健丹香，龟轻莲叶，起舞醉清醥。
张天如吉士讶予真书似姬人作者戏答以诗
黎遂球（明代）

腕鬼犹堪貌神女，家鸡那得似鸳鸯。从今拟学夫人帖，不为书裙羡买羊。
十一月朔江上赠恽生兼呈张子 其三
陶自悦（清代）

清斋不为学长生，长跪高堂献芋羹。歌罢《采薇》人尚少，肯因龙卧老躬耕。
临川戏留友人
欧阳澈（宋代）

山童泽涸欲金流，小雨廉纤陡变秋。河朔饮徒方快意，鲈鱼归兴不如休。

歌姝况有飞琼侣，结客当为掷果游。一曲阳关肠断尽，未应闻此不迟留。
送宋中道朝陵仍於西都省亲
梅尧臣（宋代）

西出虎牢关，南瞻园庙戟。
汉殿拜衣冠，魏台严帐帟。
春风石阙冷，晓气田涂白。
早晚下朱陵，先过洛阳陌。
斋居和世赏编修韵
李东阳（明代）

半夜开门雪满坡，清吟无奈玉人何。人间路与红尘隔，天上春随翠辇过。

灵吹下时神语寂，琼楼高处晓寒多。笙箫本是虞廷乐，不为秋风起棹歌。
送钱叔依使君之南安
孙介（宋代）

使君心事玉无瑕，游戏功名发未华。
要省文书繙贝叶，故从江岭访梅花。
春风早趁人千里，胜日想思天一涯。
唤取名郎著兰省，不须留及两年瓜。
和公辟转运江西
王安石（宋代）

江西一节铸黄金，最慰章滨父老心。
长孺向来真强予，次公今不异重临。
余风尚有欢谣在，陈迹非无胜事寻。
豫想新诗能寄我，十年华省故情深。
谒庙
杨奂（金朝）

会见春风入杏坛，奎文阁上独凭阑。渊源自古尊洙泗，祖述何凭似孟韩。

竹简不随秦火冷，楷林空倚鲁城寒。飘零踪迹千年后，无复东西老一箪。
寄延平史君马德大天骥二首
王迈（宋代）

日诵江干饯别诗，端平局面改嘉熙。
调元金鼎人黄发，宣化朱嘉君白眉。
否泰从来更代禅，乾坤此去愿平夷。
狂生迂阔真无用，饱饭山中倒接离。
凄凄行
陆游（宋代）

凄凄重凄凄，恻恻复恻恻，我媿思旷傍，人谁子思侧？兴邦在人材，岩穴当物色。
如何清庙器，老死山南北！小儒虽微陋，一饭亦忧国；岂无一得愚，欲献惧非职。
富仙
徐积（宋代）

碧霞楼上常先晓，白玉宫中爱早寒。乱玉甃成池浴凤，浑金削就栋栖鸾。
题武夷
戚继光（明代）

一剑横空星斗寒，甫随平北复征蛮。
他年觅得封侯印，愿学幽人住此山。
春日宿信安张明府厅
赵湘（宋代）

夕景含钟露欲零，幽人醉宿长官厅。
床头藓色虽连月，池底花官更杂星。
梧叶乍题无物汙，蜀琴微响有风经。
陶公伴客不思睡，门外数峰山晓青。
上丹霄 答陇州防御裴满镇国
丘处机（宋代）

厌尘劳，抛家计，慕清闲。向物外、观照人间。须臾变灭，蜃楼歌侧海涛翻。暂时光景，转身休、百岁如弹。掀天富，倾城丽，过人勇，彻心奸。尽逐境、颠倒循环。纷纷醉梦，往来争夺苦摧残。不如闻早，伴烟霞
次前人韵
王柏（宋代）

弹冠事业耳边新，我梦何因到紫宸。
自古为仁知不富，如今学道岂忧贫。
与其鞭扑朘民髓，熟若箪瓢乐此身。
志士不忘在沟壑，不应后世便无人。
满庭芳
张继先（宋代）

闲里工夫，无中妙用，切休拟议参详。龙降虎伏，真土自中黄。行动起居寝食，随缘度、莫动真阳。归根处，神凝脉住，玉界发天光。

风高，鹏翼远，水深舟运，物理昭彰。但明心是道，专役天罡。信口呼神召鬼，和旸谷、不是颠狂。痴迷者，风霆在手，应用反乖张。
渔家傲
晏殊（宋代）

幽鹭慢来窥品格。双鱼岂解传消息。绿柄嫩香频采摘。心似织。条条不断谁牵役。

粉泪暗和清露滴。罗衣染尽秋江色。对面不言情脉脉。烟水隔。无人说似长相忆。
寓淮阳驿二首 其二
张耒（宋代）

悠飏短日下西墙，庭叶吟风作夕凉。客枕甚安无一事，邻鸡不用唤朝阳。
集古挽乔仙 其一
岑尔孚（明代）

娇歌一曲口氤氲，红粉青蛾映楚云。艳骨已成兰麝土，人间那得几回闻。
更漏子·金雀钗
温庭筠（唐代）

金雀钗，红粉面，花里暂时相见。知我意，感君怜，此情须问天。
香作穗，蜡成泪，还似两人心意。山枕腻，锦衾寒，觉来更漏残。
宫词 其七十三
花蕊夫人徐氏（唐代）

安排诸院接行廊，外槛周回十里强。青锦地衣红绣毯，尽铺龙脑郁金香。
咏史诗。彭泽
胡曾（唐代）

英杰那堪屈下僚，便栽门柳事萧条。

凤凰不共鸡争食，莫怪先生懒折腰。
虾子和尚赞
释智遇（宋代）

清溪影寒，以虾为目。
无柄笊篱，东摝西摝。
题永丰刘伯英双清亭
杨万里（宋代）

银河一派天上来，霜松万本水际栽。公干作亭占佳处，拦住清风入窗户。

醉馀绿绮膝上横，学得松声与水声。更待九秋月亭午，白玉壶中有新句，烦君赤手双拾取。
颂古四十四首 其十五
释师范（宋代）

兀兀地思量，无可得思量。无可思量处，真个好思量。

大庾岭头逢六祖，鳌山店上见曾郎。
剡溪歌
何景明（明代）

溪之水兮幽幽，谁与子兮同舟。舟行暮入山阴道，月濛濛兮雪皓皓。

千载重寻戴逵宅，溪堂无人夜归早。乘兴而来兴尽休，君不见王子猷。
次韵和王舍人灯夕见寄
刘攽（宋代）

南陌东城乐赏同，翠华雕辇度香风。春催火树无穷外，天压歌声不尽中。

侍宴君归青琐阁，倦游身作白髯翁。凭将酒客鸱夷颂，并谢张松与孟公。
桑岭
范成大（宋代）

回肠山百盘，挥手天一握。
俯惊危栈穿，仰诧飞石落。
挽舆如挽危，绝叫断双筰。
怪蔓缠枯槎，瘠草被幽壑。
此岂车马路，谁云强刊凿。
人言远游好，呼来试著脚。
己丑除日二首
苏辙（宋代）

橘红安稳近谁传，鬓雪萧骚久已然。
梅柳任教修故事，蚕丝聊与祝新年。
敲门贺客辞多病，守岁诸孙听不眠。
粗有官酤供夜饮，一瓶浑浊且称贤。
他乡
张耒（宋代）

身寄他乡远，心惊土俗殊。
闾阎讳冠带，小弟笑诗书。
韩国纵横后，商顽习尚余。
几时东去棹，笑脍楚乡鱼。
次韵王宣甫秋夜书怀
许及之（宋代）

静听高梧落甃声，遥闻丛雀转秋更。星随斗极看时改，露湿天河彻底清。

老去心情惟药裹，病苏灯火惬书檠。故人忽起关河思，触拨深愁怒瘿生。
正月三日闲行
白居易（唐代）

黄鹂巷口莺欲语，乌鹊河头冰欲销。
绿浪东西南北水，红栏三百九十桥。
鸳鸯荡漾双双翅，杨柳交加万万条。
借问春风来早晚，只从前日到今朝。
十五夜雪
项安世（宋代）

幸自封姨不敢嗔，放教月姊伴游人。
不知滕六来奇许，忽与天官竞此辰。
莲焰扑残惟种李，金波卷尽只铺银。
玉皇应是怜尧父，不做无宵已四春。
哭女二首
李覯（宋代）

老树枝叶薄，先秋风雨过。
人间不善事，身外想无多。
理遣诚如幻，悲为岂奈何。
从前短鬓发，为尔渐双皤。
天祺节日饭罢小憩
陆游（宋代）

卧听午漏隔花传，帘里花残有断烟。
莫放辘轳鸣玉井，偷闲要补五更眠。
答韩翃
柳氏（唐代）

杨柳枝，芳菲节，可恨年年赠离别。
一叶随风忽报秋，纵使君来岂堪折。
送石深之归沃洲
谢耘（宋代）

懒踏红尘地，结庐岩壑间。酒催清夜别，身伴白云还。

贺老湖边月，支公屋外山。沃洲吟不尽，天与老翁闲。
偈颂一百零九首
释可湘（宋代）

顽钝以此销鎔，偏涉以此弹击。
直中曲，曲中直。
老卢不会，达磨不识。
忆仙姿 篱菊将残，秋意深矣，拈此遣怀
赵友兰（清代）

秋入双眉频皱。愁味将人僝僽。三径夕阳斜，侧侧西风凉透。

知否。知否。篱菊让侬消瘦。
晨起裴吴二直讲过门云凤阁韩舍人物故作五
梅尧臣（宋代）

使虏尝专对，江湖谪几年。
始看还近侍，遽此隔重泉。
沃酒酒空满，托词词谩传。
视予犹手足，莫怪独潸然。
颂古一百则
释正觉（宋代）

一倒一起，雪庭师子。
慎於犯而怀仁，勇於为而见义。
清光照眼似迷家，明白转身还堕位。
衲僧家，了无寄，
同死同生，何此何彼。
暖信破梅兮春到寒枝，凉飚脱叶兮秋澄潦水。
听杨氏歌
杜甫（唐代）

佳人绝代歌，独立发皓齿。满堂惨不乐，响下清虚里。

江城带素月，况乃清夜起。老夫悲暮年，壮士泪如水。

玉杯久寂寞，金管迷宫徵。勿云听者疲，愚智心尽死。

古来杰出士，岂待一知己。吾闻昔秦青，倾侧天下耳。
山间四首 其四
谢薖（宋代）

举案齐眉老孟光，隐居无计可须忙。残年但使糟床注，亦付生涯与醉乡。
鲟鳇觜黑夜苦雨
梁维栋（明代）

鲟鳇三月动云雷，午夜狂风海上来。雪涌寒涛天月暝，波侵危缆客愁哀。

汪洋谁抱澄清志，沦落深惭舟楫材。明发渐看红日近，浮云飞尽彩云开。
即事
王珪（宋代）

云日散朝阴，清江更一临。
北堂无划积，南浦有波深。
春意饶芳树，晴光动翠岑。
自惭机亦浅，劳起海鸥心。
满江红（洪云岩、刘朔斋用韵）
李曾伯（宋代）

蝶梦惊残，仿佛似、东方才白。人报道、城疑不夜，界几无色。敲瓦微听冰线响，开窗倏放风花入。拥重貂、曾不觉寒侵，将何德。

呼剡棹，行为客。平蔡垒，何能役。算争如、穷檐高卧，闭门毋出。安得松江江上去，一蓑独钓丝千尺。要不持、寸铁和前修，文章伯。
丁香结
曾廉（清代）

六代江山，五原沙草，曾昔日经行处。记维扬、佳胜又北扈。

汾水秋风箫鼓。廿年春梦散，空赢得、满襟泪雨。何堪湘上，庭树烟蔼，愁人对诉。

听数。七十七龄，踏遍软红尘土。载月吴船，嘶风并马，旧游无侣。

惟有酣酒兴在，犹足千斛■。天涯还怅望，莫问将军射虎。
重阳徘菊得开字
方梓（宋代）

江源旧社兹重来，素车欲返犹徘徊。亲朋正感邻舍笛，风雨复徘重阳杯。

穷人非诗语独恶，湑我有酒花须开。眼前悲喜异今昔，敢问戏马当年台。
求范子默染鸦青纸二首
黄庭坚（宋代）

学似贫家老破除，古今迷忘失三余。
极知鹄白非新得，谩染鸦青袭旧书。
家恬波茂才
郑用锡（清代）

海外羁栖久犹眠，萧斋兀坐似孤禅。亦知井臼依鸿久，难把沧溟唤鹊填。

螺墨新妆今日黛，琵琶胜谱旧时弦。从兹红袖添香夜，佐读刚逢学易年。
书怀
陆游（宋代）

楚泽巴江两鬓残，夕阳又是倚阑干。
敢言日与长安远，惟恨天如蜀道难。
客枕五更归梦短，新诗千首後人看。
青帘白舫何时发，醉听琵琶兴已阑。
怀黄梅三阁
杨杰（宋代）

二十年前令，曾来阁上吟。如今头已白，诗有壮时心。
中岩十八咏·玉泉亭
晁公溯（宋代）

徘徊立泉上，谁敢酌寒清。
莫解金凿落，且听玉琮琤。
送沈卓少府任江都（一作赵嘏诗）
许浑（唐代）

炀帝都城春水边，笙歌夜上木兰船。三千宫女自涂地，

十万人兰如洞天。艳艳花枝官舍晚，重重云影寺墙连。

少年作尉须兢慎，莫向楼前坠马鞭。
寄子发
邹浩（宋代）

梅花春里送君行，忽已芙蕖照眼明。握手定须酬故约，凭栏犹眼念高情。

下帷静与忘言会，扇枕凉随喜气生。只恐悬悬亦知我，有时清梦到昭平。
仙源次韩春坊韵
朱学熙（明代）

泠泠韵玉泻云根，万点琼珠溅墨痕。瀛海仙人同载笔，桃花宁问武陵源。
画牧牛赞
黄庭坚（宋代）

鼻之柔也，以绳牧之。
心之柔也，以道牧之。
纵而不蹊人之田，其谁早服之。
石鼓歌
董其昌（明代）

世间相传墨薮书，五十六种名目奇。中有岐阳石鼓迹，籀文千目存风规。

周道中兴震威武，五年巡狩修上仪。诸侯剑佩纷随逐，车如流水马飙驰。

春蒐肃奉禽荒戒，告庙还镌金石辞。从官振彩銮山骨，琢成十数加劂剞。

状如天上落星石，剖割混沌光陆离。雅颂之间格韵古，尊彝并列款识施。

千年枯石经虫啄，百丈断厓蟠蛟螭。务光初翻到薤日，神禹手凿岣嵝时。

数行剥落不成字，遗珠碎玉成逸诗。子云虽老应不解，仲尼删后赏者谁。

嗟嗟秦人扫王迹，儒者六秇皆凌夷。隶文一起籀文废，俗趋简便真难支。

邹峄之罘俄歇灭，阳米犹自尊相斯。神呵鬼护石鼓在，三代典型良可推。

吾闻吏部希古道，一代山斗称宗师。绮靡馀习混雅正，眼见槌碎淮西碑。

以兹感慨扣石鼓，恰如三掺声欢悲。寄言同学鸿都子，共挽文章八代衰。
个侬 艳情
杨慎（明代）

恨个侬无赖，娇卖眼、春心偷掷。苍苔落花，一双先印下。

月样春苍。闻气不知名，似仙树御香，水边韩国。罗襦襟解闻香泽，雌蝶雄蜂，东城南陌。

何人轻怜痛惜。窥宋玉邻墙，巫山宁隔。寻寻觅觅。

又暮云凝碧。良夜千金，繁华一息。楚宫盼睐留客。

爱长袖风流，钟情何极。唱道是、凤帏深处附素足。

颤袅周旋恶。怜伊尽倾侧。叫檀郎枉春夕。恐佳期别后青天样，何由再得。
新市杂咏十首
华岳（宋代）

迟迟莲漏不相催，亭馆地人午夜开。
风欲卷帘花影动，梦魂疑是故人来。
寄章贡姚别驾
刘克庄（宋代）

赣江当日血成川，谁肯身驰不测渊。
尺檄约降诸峒静，单车禽畔一城全。
带刀俗染惟新化，横槊诗刊第几编。
想与元龙谈世事，亦怜疏拙老林泉。
和折子明丈闲居杂兴十首
赵蕃（宋代）

诗有江西派，首书江夏黄。
精神如有得，形似直堪忘。
拱把至合抱，江流由滥觞。
屹然成巨室，勇若泛飞艎。
三姝媚·过都城旧居有感
吴文英（宋代）

湖山经醉惯。渍春衫、啼痕酒痕无限。又客长安，叹断襟零袂，涴尘谁浣。紫曲门荒，沿败井、风摇青蔓。对语东邻，犹是曾巢，谢堂双燕。
春梦人间须断。但怪得、当年梦缘能短。绣屋秦筝，傍海棠偏爱，夜深开宴。舞歇歌沈，花未减、红颜先变。伫久河桥欲去，斜阳泪满。
和范公希文怀庆朔堂
陈希亮（宋代）

弱柳奇花递间栽，红芳绿翠对时开。
主人当日孤真赏，魂梦还应屡到来。
雨夜枕上作
陆游（宋代）

雨点滴我心，雨气伤我魂。
但忧草庐破，敢思布被温。
市垆酒如山，不湿老瓦盆。
天其遂吾心，穷死三家村。
游吉祥寺
赵蕃（宋代）

寒深朝未定，暖翠晚能佳。
不饮青帘酒，来寻古寺茶。
连枝空绿竹，独木漫桃花。
埋没聪明水，凄凉六一家。
怀成都十韵
陆游（宋代）

放翁五十犹豪纵，锦城一觉繁华梦。
竹叶春醪碧玉壶，桃花骏华青丝鞚。
斗鸡南市各分朋，射雉西郊常命中。
壮士臂立绿绦鹰，佳人袍画金泥凤。
椽烛那知夜漏残，银貂不管晨霜重。
一梢红破海棠回，数蕊香新早梅动。
酒徒诗社朝暮忙，日月匆匆迭宾送。
浮世堪惊老已成，虚名自笑今何用。
归来山舍万事空，卧听糟床酒鸣瓮。
北窗风雨耿青灯，旧游欲说无人共。
南园杂咏 清风亭
陈宓（宋代）

薰炉驱俗氛，茗椀破尘虑。披襟六月凉，乘此欲归去。
辛酉二月十六日出暗门循城如北关登舟二首 其一
张嵲（宋代）

春水悠悠绕废台，竹舆幽轧转城隈。路人不解知逐客，谓是寻春湖上来。
次韵题琴谱三首
汪炎昶（宋代）

镌琼镂玉缀为编，积雪涵秋调总全。
听处孰忘身有耳，弹时自以意为弦。
大音不泄琴何预，至妙无形操岂傅。
忽触悠扬徽外趣，冷风凄雨滋孤蝉。
静安八咏 其一 赤乌碑
郑元祐（元代）

鼋趺螭首立重玄，沦落蛟龙百尺渊。大手似闻皇象笔，老僧空记赤乌年。
始生七章章八句上皇子嘉王生辰 其二
陈傅良（宋代）

王看松柏萌，未具叶与枝。冲然一点春，其大可十围。

云胡间不茂，为失雨露滋。乃知生意同，其异各所罹。
江行西望
韦庄（唐代）

西望长安白日遥，半年无事驻兰桡。

欲将张翰秋江雨，画作屏风寄鲍昭。
再和湖上晚归 其一
释道潜（宋代）

漾舟归路兴何赊，水树低凉一道斜。菱蔓蒹葭都卷尽，芙蓉炯炯独开花。
伐棘篇
路振（宋代）

伐棘何所山之巅，秋风颾颾刺子丹。
折根破柢坚且顽，斸夫趦子汗污颜。
攒锋束芒趋道还，{上艹下左禾右享}之森森缭长藩。
暮冬号风雪暗天，漏寒不鸣守犬眠。
主人堂上多金钱，东陵暴客来窥垣。
举手触锋身陨颠，千矛万戟争后先。
襟袖结裂不可揎，蹠破指伤流血殷。
神离气沮走蹁跹，数尺之墙弗复攀。
索头丑奴搔河壖，朔方屯师连七年。
木波马领沙填填，气脉不绝如喉咽。
官军虎怒思吼轩，强弩一发山河穿。
将不叶谋空即安，翫养小丑成凶颠。
推刍挽粟徒喧喧，边臣无心靖国艰，
为余讽此伐棘篇。
和陶诗 庚戌岁九月中于西园穫早稻
李贤（原德）（明代）

西城幸有穫，喜色在眉端。勤耕此其报，何敢偷自安。

所以齐晏子，乃对先王观。旧藏既云罄，新储欣复还。

饘粥谅可给，补缀聊禦寒。我诵豳风诗，稼穑良独难。

力田既自足，于人何所干。新酒酿初熟，一樽共开颜。

乐此尘外居，世荣非所关。莘野千载心，喟然发长叹。
望庐山怀鄱阳同官
王十朋（宋代）

五峰亭上同登日，遥望庐山在杳冥。今日庐山真满眼，回头却望五峰亭。
夜读试卷呈君实待制景仁内翰
王安石（宋代）

篝灯时见语惊人，更觉挥毫捷有神。
学问比来多可喜，文章非特巧争新。
蕉中得鹿初疑梦，牖下窥龙稍眩真。
邂逅两贤时所服，坐令孤朽得相因。
柳梢青
佚名（宋代）

依稀晓星明灭。白露点、苍苔败叶。断址颓垣，荒烟衰草，汉家宫叶。

咸阳道上行人，依旧是、利亲名切。改换容颜，消磨今古，陇头残月。
海树歌
吴玉麟（清代）

海中奇树交枝柯，根盘怪石沈洪波。渔舟举网偶然得，红若涂朱黑若墨。

无花无叶自槎枒，石势玲珑缀锦沙。工人知我素好事，馈我两枝实称意。

遍询父老莫能名，谓是珊瑚变未成。养以清水置磁斗，延之几席登座右。

昔在淤泥浊水居，今参笔砚与图书。世路悠悠多瓦砾，沧海茫茫谁扬激。

不遇深心明眼人，可怜异质委风尘。他日相携归故里，闻者来观定如市。

凡物显晦各有时，但令遇合岂嫌迟。珠玉虽珍难免俗，更阑相对犹烧烛。
赠窦丞
刘溉（唐代）

冥路杳杳人不知，不用苦说使人悲。

喜得逢君传家信，后会茫茫何处期。
宫词一百首
岳珂（宋代）

昭阳殿里两枝春，萼萼曾承雨露恩。
自是百王无圣断，毡车双出内东门。
东栏梨花
苏轼（宋代）

梨花淡白柳深青，柳絮飞时花满城。
惆怅东栏一株雪，人生看得几清明。
甘泉吴使君使画史作简斋居士像居士见之大笑
陈与义（宋代）

两眉轩然，意像无寄。
而服如此，又不离世。
鉴中壁上，处处皆是。
简斋虽传，文殊无二。
次韵制帅和王宪二首
王之望（宋代）

淮水绵绵不绝流，渡江龙化复东游。
宗盟尚诧当年盛，交分还东此日投。
名并邛郲公等继，政称京兆我难酬。
得时俱为公家计，三窟宁当各一州。
指柏轩
申屠衡（明代）

冰霜二百年，老骨耐撑拄。
欲知僧腊高，即是阶前树。
至灵谷寺简张观生
邢昉（明代）

秋在何方见此间，入门秋色引心闲。偏因失路能游寺，每不逢人独看山。

涧遇泉枯犹汩汩，松当飔发尽潺潺。为询屡宿山中客，几夜涛声共一关。
麹生访宿
白居易（唐代）

西斋寂已暮，叩门声樀樀。知是君宿来，自拂尘埃席。

村家何所有，茶果迎来客。贫静似僧居，竹林依四壁。

厨灯斜影出，檐雨馀声滴。不是爱闲人，肯来同此夕。
塞下曲
陆卿子（明代）

青天如水月如霜，万里无云杀气凉。夜半征人齐堕泪，胡笳声短雁声长。
五月十三日台北激于和议兵民交变偕家太仆遵旨内渡仓皇炮燹巨浪孤舟濒于危者屡矣虎口馀生诗以志痛 其一
林鹤年（清代）

内变方乘外侮忧，掀天波浪截横流。忽惊车鬼方涂豕，始信冠人尽沐猴。

猿鹤化来山月黑，鹳鹅声乱阵云浮。沧桑再见田横岛，错计燕云十六州。
梅诗呈六四叔
刘子翚（宋代）

一枝新白破长林，定想霜毫落有神。
蹩{左足右薛}若予将底用，犹堪卧护北潭春。
春日月坡初成
秦道然（清代）

湖干月无际，月坡先得之。山人倚杖间，坡上月到时。

逝者不可留，明月常如兹。田夫荷锄归，渔舟亦来斯。

笑言堤柳畔，谁云不相知？仰观天宇空，不碍浮云驰。
发长芦江口
梅尧臣（宋代）

篙师柂工相整衣，龙女庙中来宰豨。
野祝击鼓降神语，老鸦衔肉上树飞。
长江无风平似削，两橹夹舸行将归。
南国山川都不改，伤心慈姥旧时矶。